7 wat glo met mense handel, ook oor arbeidswette aangekla | Netwerk24
Deur Linkie Bessinger 30 Januarie 2020 21:44
Die sewe Chinese burgers – vier mans en drie vroue – wat in 2019 in hegtenis geneem is weens beweerde mensehandel, skuld die departement van indiensneming en arbeid meer as R7 miljoen.
Dit spruit uit beweerde oortredings van arbeidswetgewing.
In 'n borgtogverhoor Woensdag in die landdroshof in Johannesburg het adv. Michael Msiza, provinsiale hoofinspekteur van die departement, aan die hof gesê die departement wil nog strafregtelike klagte weens die oortreding van arbeidswette teen die verdagtes indien.
Die sewe verdagtes – Kevin Tsao, Chen Hui, Qin Li, Jiaqing Zhou, Ma Biao, Dai Junying en Zhang Zhilian – is in November verlede jaar op 'n klag van mensehandel in onwettige immigrante in hegtenis geneem.
Die staat beweer hulle het mense gedwing om in die fabriek te werk.
Hulle het die fabriek Beautiful City in Village Deep, Johannesburg, bestuur.
Toe die owerhede verlede jaar hier toeslaan, het hulle glo 91 Malawiërs, waaronder 37 kinders, in die fabriek gevind.
Die staat beweer dat die verdagtes deur 'n middelman, bekend as "The Transporter", na Suid-Afrika gebring is. Die middelman is steeds soek.
In 'n beëdigde verklaring wat die polisie en die Valke by die hof ingedien het, sê hulle hulle wil die verdagtes van bylae ses-misdade aankla. Dit wissel van mensehandel, skuldknegskap, ontvoering, tot die rig van 'n vuurwapen. Die departement wil nog vier aanklagte byvoeg wat met die oortreding van arbeidswette verband hou.
Msiza het aan die hof gesê die feit dat die Malawiërs "onwettig in die land was", stel nie die aangeklaagdes vry van voldoening aan die arbeidswette nie.